钦定古今图书集成/理学汇编/学行典/第010卷 > 朱子全书 > 《答郑子上》
## 钦定古今图书集成/理学汇编/学行典/第010卷 > 朱子全书 > 《答郑子上》

问：“天地之闲，有理有气，理常不移，而气不常定。《中庸》
曰：‘大德必得其名，必得其位，必得其寿’。理固当如此。
然孔子无位，颜子夭死，蓬荜之士固有老死而名不
著者，岂非气使之然耶？故君子道其常，而不道其非
常。”然窃疑理先而气后。今理既不足以胜气，则凡福
善祸淫之说，不验常多，何以为天地之常？经意谓气
“虽不同，然亦随世而异。尧舜禹以圣人在上，天下平
治，以和召和，则气亦醇正而随于理。如春秋战国之
时，刑杀惨酷，则气亦随之而变，而理反不能胜。此处
亦当关于人事否？”曰：“此于前段论性命处已言之矣。
虽是所感不同，亦是元气薄耳。”

又

理有动静，故气有动静。若理无动静，则气何自而有
动静乎？且以目前论之，仁便是动，义便是静，此又何
关于气乎？